ऐसे कश्मीर में सन छियासी के आसपास अचानक साम्प्रदायिक तनाव बढ़ना क्यों शुरू हुआ, जिसकी परिणति भारी संख्या में कश्मीरी पंडितों के पलायन में हुई? कश्मीर में सन 1977 और 1983 में हुए चुनाव साफ-सुथरे माने जाते हैं। इसके पहले के सारे चुनाव फर्जी थे। इस मान्यता का खंडन कोई नहीं करता। लेकिन यह भी सच है कि 1983 के चुनाव में ही जम्मू–कश्मीर की राजनीति में पहली बार साम्प्रदायिक कार्ड खेला गया। यह ‘शुभ कार्य’ किसी और के हाथों नहीं, खुद प्रधानमंत्री इंदिरा गांधी के हाथों हुआ। उन्होंने विधान सभा द्वारा पारित पुनर्वास विधेयक का भय दिखा कर जम्मू के हिंदुओं का ध्रुवीकरण किया। पुनर्वास विधेयक पाकिस्तान गए कश्मीरियों को वापस लौटने, अपनी पीछे छूटी संपत्तियों पर दावा करने और दुबारा बस जाने का अधिकार देने के विषय में था। इस चुनाव में जम्मू में कांग्रेस को भरपूर वोट मिले, वैसे ही जैसे 2014 में बीजेपी को मिले। पहली बार जम्मू और घाटी के बीच राजनीतिक सतह पर साम्प्रदायिक विभाजन देखा गया। नेशनल कांफ्रेंस को भी इसका लाभ हुआ। 75 में 46 सीटें जीत कर उसने सरकार बना ली।